Reacția lui Gabi Balint, după ce Steaua a ratat play-off-ul în Liga 2: "Nu se mai poate"
CS Mioveni a câștigat meciul cu CSA Steaua, scor 2-0, din etapa cu numărul 18 din Liga 2.
În urma acestui rezultat, echipa lui Daniel Oprița a ieșit complet din calculele pentru un loc de play-off, cu o etapă înainte de finalul sezonului regulat din Liga 2.
Gabi Balint, fostul mare jucător al Stelei, în prezent analist TV, a reacționat după rezultatul echipei din Ghencea de la Mioveni.
Fostul câștigător al Cupei Campionilor Europeni cu Steaua este de părere că "militarii" ar trebui să pună accent pe promovarea tinerilor până vor rezolva problema formei de organizare, care nu permite accederea în Superliga României.
Gabi Balint: "Așa nu se mai poate"
"Din păcate, Steaua anul ăsta nu ajunge în play-off. Sunt lucruri pe care nu le înțeleg, le-am mai exprimat, am văzut că și prietenul meu Lăcătuș le-a exprimat. Problema e că acolo lucrurile se întâmplă invers, încearcă să facă echipă dar nu sunt organizați ca să intre în prima ligă. Prima dată trebuie să se organizeze, să aibă acces din punct de vedere legal, iar apoi în funcție de asta să aducă jucători.
Dacă clubul nu are drept de promovare, atunci ar trebui să se axeze pe tineret, să joace în liga în care poate face față, dacă nu va face față în Liga 2 cu tineret, atunci în Liga 3, nu contează. Așa nu se mai poate, uită-te și tu acolo, au venit destui suporteri. Noi, din afară, vorbim. Nu avem niciun acces acolo, suntem alături de echipă.
Problema e la ei acolo, din păcate trece timpul și nu se întâmplă nimic. O să fie și la anul, probabil, la fel. Pe Oprița îl înțeleg, e antrenor, vrea o carte de vizită, să aibă o echipă care să se califice cât mai sus în clasament", a spus Gabi Balint, la Digi Sport.
Astfel, CS Mioveni rămâne pe locul patru, cu 32 de puncte, și păstrează șanse reale pentru calificarea în play-off-ul din Liga 2. De partea cealaltă, CSA Steaua, cu 25 de puncte, rămâne pe locul zece și este exclusă, matematic, din lupta pentru primele șase.
În ultimele două sezoane din Liga 2, Steaua a reușit să prindă play-off-ul, dar nu a putut promova din cauza formei de organizare a clubului. Mai întâi, echipa lui Daniel Oprița a reușit să se claseze pe locul patru, care asigură calificarea la baraj, iar în sezonul precedent a terminat pe locul doi, poziție care asigură promovarea directă.
Programul ultimei etape din sezonul regulat de Liga 2:
CSM Alexandria - Metaloglobus București
Ceahlăul Piatra Neamț - Progresul Spartac
CSA Steaua București - CS Tunari
CSC 1599 Șelimbăr - Chindia Târgoviște
CSC Dumbrăvița - Csikszereda Miercurea Ciuc
CSM Slatina - CS Mioveni
FC Argeș - CSM Reșița
Gloria Buzău - ACS Viitorul Tg. Jiu
Unirea Dej - Concordia Chiajna
Unirea Slobozia - Corvinul Hunedoara
Urmăriți SPORT.RO și pe Google News